Les esplendoroses Alfàbegues de Bétera es passegen entre 13 tones de confeti en una espectacular Rodà
15 de agost de 2024

• 16 Alfàbegues de gran grandària s'han passejat en honor a la Verge de l'Asumpció des de l'Hort fins a la parròquia de la Puríssima Concepció.

• Aquesta nit Bétera viurà el seu tradicional Cordà on es llançaran més de 2.600 coets.

Un any més, els carrers de Bétera s'han inundat d'il·lusió, color i gent gràcies a la Rodà dels Alfàbegues i a les 13 tones de confeti llançades pels Majorals 2024.

Els assistents han pogut gaudir d'una agradable processó on han pogut observar atentament les majestuoses alfàbegues transportades pels cosieters que són els encarregats de fer arribar aquestes plantes fins a la Parròquia de la Puríssima per a la seua ofrena a la Verge de l'Asunción.

A partir de les 08:00h la comitiva, encapçalada pels Majorals i seguida per l'Alcaldessa de Bétera, Elia Verdevío, i la Corporació Municipal, ha eixit de l'Ajuntament per a dirigir-se a casa de les màximes representants de les Festes d'Agost, les Obreres Fadrines. Alba Aznar, Primera Obrera Fadrina i Sonia Amposta, Segona Obrera Fadrina, han sigut acompanyades per tots ells fins a l'Hort de les Alfàbegues.

Una vegada en l'Hort, s'ha preparat tot per a iniciar la Rodà en la qual també ha participat el Director General de Diversitat, Stephane Soriano, el Diputat Provincial de Turisme i Esport, Pedro Cuesta, el Diputat Provincial de Medi Ambient, Avelino Mascarell, el Diputat Provincial, Pau Andrés Anglés i alcaldes de municipis com Vilamarxant, Olacau i Meliana. Passades les 10:00h les portes del conegut també com Corral de les Alfàbegues ha obert les seues portes per a donar pas a les 16 alfàbegues i a tota la comitiva, encapçalada per Alba i Sonia, les dos Obreres Fadrines que hui han brillat amb llum pròpia.

Una indumentària única per a una Festa singular

I ho han fet, a més de per la seua bellesa, per la rica indumentària dels seus vestits confeccionats a mà per expertes indumentaristes de Bétera els qui, any rere any, les fan lluir d'una manera espectacular en la Rodà.

Perquè, tal com ha afirmat l'Alcaldessa, “la indumentària que visten les Obreres és un dels elements més especials de totes les Festes d'Agost i un dels secrets millor guardats”.

I no és per a menys, ja que els vestits d'Alba i Sonia, han sigut confeccionats a mà, igual que les camises i mocadors que porten els Majorals aquest dia, que també han sigut realitzats a mà tenint en compte cadascun dels detalls que componen la seua rica indumentària com Majorals.

13 tones de confeti

22 Majorals que també porten a joc uns sacs de tela, del mateix estampat que les seues florejades camises, on han anat depositant les 13 tones confeti que hui han cobert els carrers de Bétera.

Una xifra que no ha deixat a ningú indiferent, i que el regidor de Festes, José Vicente Martí, ha valorat “com a espectacular” i ha justificat perquè “tal com comptaven els nostres avantpassats i com bé diu la tradició, durant la Rodà no pot haver-hi dona més bella que les Obreres i per a ressaltar la seua bellesa i ocultar la d'unes altres llancen confeti sobre la gent”.

D'aquesta manera, Alba Aznar i Sonia Amposta, han lluït precioses baix l'atenta mirada de tots els beterans, beteranes i veïns arribats d'altres punts que han volgut conéixer aquestes Festes i que han sigut coberts de confeti.

El moment de la mantilla

En acabar la Rodà, els veïns i veïnes s'han congregat, als peus de l'església de la Puríssima Concepció, per a gaudir de la col·locació de les mantilles, un dels moments més esperats del dia.

Aquest ritual tan emotiu consisteix en la col·locació de la mantilla per part de les Obreres Casades, vestides de rigorós negre, a les Obreres Fadrines. És a dir, Pilu Ricart, Primera Obrera Casada, ha sigut l'encarregada, com mana la tradició, de col·locar a Alba Aznar, Primera Obrera Fadrina, la mantilla. Mentre que la Segona Obrera Casada, Pepi Morcillo, ha sigut qui ha col·locat la mantilla a Sonia Amposta, Segona Obrera Fadrina. Ja amb la mantilla han entrat juntes a l'interior de la Parròquia per a realitzar l'ofrena a la Verge de l'Asunción, un moment en el qual el sentiment i l'aroma de somni que desprenen les Alfàbegues s'uneix en un majestuós escenari que culmina el frenètic matí.

La pólvora també present el dia 15

Però per a finalitzar el dia, i començar la nit més especial de l'any, el poble de Bétera vibrarà a partir de la 1 de la matinada amb els més de 2.600 coets entre pisarretes, coetons i femelletes que seran disparats pels Majorals 2024, al carrer Gascón Sirera.

Els representants de les festes són els encarregats de disparar aquesta nit un total de 100 kg de pólvora acompanyats per les 4 penyes coeteres de Bétera: Amics del Coet, Vol Lliure, Fogoners.15 i Fills de la Pólvora en una Cordà única, muntada en corda, que únicament es pot gaudir a Bétera.